দাপট শুরু ‘মন্থা’র, ফুঁসছে সমুদ্র, বাংলায় কী হবে?

ওয়েব ডেস্ক: শক্তি বেড়ে মোন্থা এখন প্রবল ঘূর্ণিঝড়ে পরিণত মন্থা (Cyclone Montha)।স্থলভাগের দিকে আসতে আসতে জলীয় বাষ্প সংগ্রহ করে আরও শক্তিবৃদ্ধি হয়েছে তার। মঙ্গলবার সন্ধ্যা বা রাতে প্রচণ্ড শক্তি নিয়ে ঘূর্ণিঝড় মন্থা ল্যান্ডফল করবে (Cyclone Montha Landfall Soon Andhra Prade) অন্ধ্রের উপকূলে। ফুলেফেঁপে উঠছে সমুদ্র। ইতিমধ্যে অন্ধ্রপ্রদেশের উপকূলবর্তী এলাকাগুলিতে ঝড়বৃষ্টি শুরু হয়ে গিয়েছে। দুর্যোগ শুরু হয়েছে ওড়িশা এবং তামিলনাড়ুতেও।

আবহাওয়া দফতরের পূর্বাভাস, ঘূর্ণিঝড় মন্থার প্রভাবে মঙ্গলবার ও বুধবার উপকূলীয় অন্ধ্র প্রদেশ জুড়ে অতি ভারী বৃষ্টিপাত চলবে। তীব্র বাতাস বইবে। উপগ্রহ চিত্র অনুসারে, ঘূর্ণিঝড় মন্থা সোমবার চেন্নাই থেকে ৪৮০ কিলোমিটার পূর্বে, কাকিনাড়া থেকে ৫৩০ কিলোমিটার দক্ষিণ-দক্ষিণ-পূর্বে, বিশাখাপত্তনম থেকে ৫৬০ কিলোমিটার দক্ষিণ-দক্ষিণ-পূর্বে, গোপালপুর (ওড়িশা) থেকে ৭২০ কিলোমিটার দক্ষিণে এবং পোর্ট ব্লেয়ার থেকে ৮৯০ কিলোমিটার পশ্চিমে অবস্থান করছিল। আবহাওয়া দফতরের আশঙ্কা, শক্তিশালী ঘূর্ণিঝড় স্থলভাগ ছুঁলে হাওয়ার দাপটে বৈদ্যুতিক খুঁটি এবং গাছ উপড়ে পড়তে পারে। উপকূলীয় জেলাগুলিতে বিদ্যুৎ সরবরাহ বিচ্ছিন্ন হতে পারে বলে আগাম জানানো হয়েছে।

অন্ধ্রপ্রদেশের উপকূলবর্তী জেলাগুলিতে ভারী থেকে অতি ভারী বৃষ্টির পূর্বাভাস রয়েছে মঙ্গলবার। সেখানে ১৯টি জেলায় ঝড়বৃষ্টির লাল সতর্কতা জারি করা হয়েছে। এ ছাড়া তিন জেলায় দুর্যোগের কমলা সতর্কতা এবং চার জেলায় হলুদ সতর্কতা জারি হয়েছে। দুর্যোগপূর্ণ আবহাওয়ার কারণে বিশাখাপত্তনম বিমানবন্দর থেকে বেশ কিছু উড়ান বাতিল করা হয়েছে। দিল্লি-ভাইজাগ ইন্ডিগোর একটি বিমানকে ভুবনেশ্বরে ঘুরিয়ে দেওয়া হয়। অন্যদিকে ভাইজাগ থেকে বেঙ্গালুরু এবং বিজয়ওয়াড়া থেকে ভাইজাগ যাওয়ার দুটি উড়ান বাতিল করা হয়।

আরও পড়ুন: বঙ্গোপসাগরে ঘনীভূত ঘূর্ণিঝড, ভারী বৃষ্টির আশঙ্কায় সতর্কতা জারি

মঙ্গলবার সকাল থেকে ওড়িশা (Odisha) এবং অন্ধ্রপ্রদেশ (Andhra Prade) উপকূলের সমুদ্র উত্তাল রয়েছে। মঙ্গলবার সকাল থেকে ঝড়বৃষ্টি শুরু হয়ে গিয়েছে ওড়িশার দক্ষিণ ভাগের আট জেলায়। ওড়িশার গঞ্জাম, গজপটি, কোরাপুট, রায়গড় এবং মালাকানগিরি জেলায় ভারী থেকে অতি ভারী বৃষ্টির পূর্বাভাস রয়েছে। এই জেলাগুলিতেও দুর্যোগের লাল সতর্কতা জারি করেছে মৌসম ভবন। উপকূল থেকে প্রায় ৩,০০০ মানুষকে সরিয়ে নেওয়া হয়েছে । সেসব জেলায় ১৪৪৫টি ঘূর্ণিঝড় আশ্রয়কেন্দ্র খোলা হয়েছে। ১৪০টি উদ্ধারকারী দল এনডিআরএফ, ওডিআরএএফ, ফায়ার সার্ভিস মোতায়েন করা হয়েছে।

এই ঘূর্ণিঝড়ের জেরে আজ, ২৮ অক্টোবর থেকে দক্ষিণবঙ্গে ভারী বৃষ্টি শুরু হতে চলেছে বলে জানিয়েছে আলিপুর আবহাওয়া অফিস। কলকাতা, হাওড়া, উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর, পশ্চিম মেদিনীপুর, ঝাড়গ্রামে ৩০ থেকে ৪০ কিমি বেগে ঝোড়ো হাওয়ার হলুদ সতর্কতা জারি থাকবে। এদিকে দক্ষিণবঙ্গের পূর্ব মেদিনীপুর এবং দক্ষিণ ২৪ পরগনায় হতে পারে ভারী বৃষ্টি। এরপর ২৯ অক্টোবর দক্ষিণবঙ্গের সব জেলায় ঝোড়ো হাওয়ার জন্য জারি থাকবে হলুদ সতর্কতা। এর মধ্যে ভারী বৃষ্টি হতে পারে হাওড়া, উত্তর ২৪ পরগনা, দক্ষিণ ২৪ পরগনা, পূর্ব মেদিনীপুর, পশ্চিম মেদিনীপুর, ঝাড়গ্রামে। ৩০ অক্টোবরও দক্ষিণবঙ্গের সব জেলায় জারি থাকবে হলুদ সতর্কতা।

দেখুন ভিডিও